Mynwerkers se lyke uit Orkney-myn gebringArgieffoto Reddingswerkers het Maandag die laaste liggaam van vier mynwerkers wat ondergronds vasgevang is by die Tau Lekoa-myn in Orkney, Noordwes, na die oppervlak gebring. Die werkers het Saterdagmiddag tydens ŉ seismiese ongeluk gesterf toe hulle glo oortyd gewerk het. Die eerste liggaam is Saterdag uit die myn gebring, terwyl nog twee liggame Sondag na die oppervlak gebring is. Die slagoffers was onderskeidelik van Kuruman in die Noord-Kaap, Sterkspruit in die Oos-Kaap en Lesotho. Die National Union of Mineworkers (NUM) het Maandag gesê hy is “woedend” oor berigte dat die myn opdragte van rotsingenieurs, wat ŉ paar dae voor die ongeluk ŉ inspeksie by die myn uitgevoer het, verontagsaam het. “Hierdie ongeluk, soos baie ander mynongelukke, kon verhoed geword het,” het Erick Gcilitshana, NUM se sekretaris vir gesondheid en veiligheid, gesê. “Ons het inligting ontvang dat rotsingenieurs aanbevelings aan die myn voorgelê het oor hoe om veilig te myn. Ons versoek die departement van minerale hulpbronne om ŉ volledige ondersoek na hierdie voorval te doen. As die NUM sal ons verseker dat geen steen onaangeroer gelaat word nie.” Gcilitshana het gesê mynmaatskappye moet verantwoordelik gehou word vir sulke voorvalle. “As vakbond het ons gedink ons begin ŉ afname sien in die getal noodlottige voorvalle [by myne]. Teen hierdie tyd verlede jaar is 52 sterfgevalle aangemeld, vergeleke met 41 gevalle reeds sedert Januarie vanjaar.” Cosatu het Maandag gesê die Cosatu- en NUM-leierskorps het gekyk hoe reddingswerkers die reddingsprojek uitvoer. “Ons het waargeneem dat dit ŉ baie moeilike reddingsoperasie was en simpatiseer met die families wat deur hierdie tragedie geraak word,” het die vakbond gesê. Cosatu het ook ŉ beroep op mynbase en die departement van minerale hulpbronne gedoen om die veiligheid van mynwerkers te prioritiseer om soortgelyke voorvalle te verhoed. Supra Mahumapelo, premier van Noordwes, sou Maandagmiddag die myn besoek het, terwyl Mosebenzi Zwane, minister van minerale hulpbronne, Sondag met die mynbestuur vergader het.